ตลท.ปลด H หุ้น EIC รอบบ่ายวันนี้ หลังส่งงบการเงินปี 2557 ฉบับแก้ไขแล้ว
ตลท.ปลด H หุ้น EIC รอบบ่ายวันนี้ หลังส่งงบการเงินปี 2557 ฉบับแก้ไขแล้ว
27 มิ.ย. 2559

ตลาดหลักทรัพย์แห่งประเทศไทย (ตลท.) เปิดเผยว่า ตลท.ได้ปลดเครื่องหมาย H หุ้นบริษัท อุตสาหกรรม อีเล็คโทรนิคส์ จำกัด (มหาชน) หรือ EIC ตั้งแต่การซื้อขายรอบบ่ายวันนี้ หลังบริษัทได้ส่งงบการเงินประจำปี 2557 ฉบับแก้ไขแล้ว ดังนั้นตลาดหลักทรัพย์จึงอนุญาตให้ซื้อขายหลักทรัพย์ของ EIC ตั้งแต่การซื้อขายหลักทรัพย์รอบบ่ายของวันที่ 27 มิถุนายน 2559
อนึ่ง ตามที่ตลาดหลักทรัพย์ฯขึ้นเครื่องหมาย H หลักทรัพย์ของ EIC เนื่องจากปรากฏสารสนเทศของ EIC ที่ได้ดำเนินการแก้ไขงบการเงินประจำปี 2557 สิ้นสุดวันที่ 31 ธันวาคม 2557 ตามที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งแก้ไข เมื่อวันที่ 24 พฤษภาคม 2559 แต่บริษัทยังไม่สามารถเผยแพร่งบการเงินปี 2557 ฉบับแก้ไขดังกล่าว ผ่านสื่ออิเลกทรอนิคส์ตามข้อกำหนดของตลาดหลักทรัพย์อย่างครบถ้วน 
อย่างไรก็ตามเนื่องจาก EIC ยังไม่นำส่งงบการเงินไตรมาส 1 ไตรมาส 2 และไตรมาส 3 ปี 2558 และงบการเงินประจำปี 2558 ฉบับแก้ไข ตามที่ ก.ล.ต. สั่งแก้ไขเมื่อวันที่ 24 พฤษภาคม 2559 ดังนั้น ตลาดหลักทรัพย์ฯจึงคงเครื่องหมาย NP ต่อไป จนกว่าจะนำส่งงบการเงินตามที่ ก.ล.ต. สั่งแก้ไขดังกล่าวอย่างครบถ้วน
นอกจากนี้ตลาดหลักทรัพย์ฯขอให้ผู้ถือหุ้นและนักลงทุนพิจารณาคำชี้แจงของบริษัทความเห็นของผู้สอบบัญชีประกอบกับตัวเลขในงบการเงินและหมายเหตุประกอบงบการเงินอย่างระมัดระวัง